Өхөт һуғышында еңелеүҙең ҡайғыһын бер аҙ баҫыр өсөнмө, әллә сәхәбәләренең, күпмелер күңелен табыу теләгенәнме, ғаиләһен тағы ишәйтмәксе була рәсүлдәре. Көрәйештәрҙең шанлы Мәхсүм тоҡомонан Һинде исемле тол мосолман ҡатынын алмаҡсы. Ире Хәбәшстандағы бер яуҙа шәһит киткән, сибәр ҡатынына әле бары егерме биш йәш. Тулып бешкән сағы. Ул һылыуҙы, тол ҡалғас, Әбүбәкер менән Ғүмәр сәхәбәләре һоратып ҡарағайны, нишләптер күнмәне. Сәхәбәләренең сәменә тейгәнен дә иҫтә тотоп, рәсүл үҙе тәҡдим яһаны. Бәй, уға ла икеле-микеле яуап бирмәһенме: йәнәһе, ул тол һәм өлкән инде, өҫтәүенә ике улы бар. Унан, бик көнсөл, имеш.